Rebild Kommune og Læsø Kommune vil hæve skatten i 2017. Det oplyser Indenrigs- og Socialministeriet.

Det kan blive dyrere at være skatteborger i Rebild og på Læsø. De to kommuner har nemlig søgt tilladelse til at hæve skatterne i 2017. Det skriver Social- og Indenrigsministeriet  i en pressemeddelelse. Rebild Kommune vil forhøje skatten med 23,1 million kroner, imens Læsø Kommune vil forhøje med 2,7 millioner kroner. De to nordjyske kommuner er ikke alene om at ansøge om skatteforhøjelse. Også Odense, Kerteminde og Holbæk har sendt en ansøgning afsted. Den største ansøgning kommer fra Odense, som vil hæve skatten med 200 millioner kroner. Kommunerne har ansøgt om skattehævelse på trods af Økonomiaftalen mellem regeringen og KL, som indebærer at kommunerne samlet set skal holde skatterne i ro i 2017. Aftalen er dog fleksibel således, at kommuner kan sætte skatten op med højest 200 millioner kroner så længe en anden kommune sætter skatten tilsvarende ned. Social- og Indenrigsministeriet behandler nu ansøgningerne, og kommunerne kan få et svar på, om de kan hæve skatterne senest den 16. september.